2015. gada 17. februārī Noteikumi Nr. 81

Rīgā (prot. Nr. 9  1. §)

**Grozījumi Ministru kabineta 2009. gada 12. maija noteikumos Nr. 436 "Īstermiņa eksporta kredītu garantēšanas noteikumi"**

Izdoti saskaņā ar

Ministru kabineta iekārtas likuma

31. panta pirmās daļas 3. punktu

Izdarīt Ministru kabineta 2009. gada 12. maija noteikumos Nr. 436 "Īstermiņa eksporta kredītu garantēšanas noteikumi" (Latvijas Vēstnesis, 2009, 85., 200. nr.; 2010, 102. nr.; 2012, 41. nr.) šādus grozījumus:

1. Svītrot 10. punktā vārdus "ekvivalentu latos pēc Latvijas Bankas noteiktā kursa garantijas piešķiršanas dienā".

2. Izteikt 15. punktu šādā redakcijā:

"15. Šo noteikumu ietvaros garantijas ņēmējs ir Latvijas Republikā reģistrēts:

15.1. sīkais (mikro), mazais un vidējais komersants vai lauksaimniecības pakalpojumu kooperatīvā sabiedrība komercdarbību vai lauksaimniecības pakalpojumu kooperatīvo sabiedrību darbību regulējošo normatīvo aktu izpratnē, kas atbilst Komisijas 2014. gada 17. jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (vispārējā grupu atbrīvojuma regula) (Eiropas Savienības Oficiālais Vēstnesis, 2014. gada 26. jūnijs, L 187) (turpmāk – Komisijas regula Nr. 651/2014), 1. pielikumā noteiktajām definīcijām;

15.2.lielais komersants vai lauksaimniecības pakalpojumu kooperatīvā sabiedrība komercdarbību vai lauksaimniecības pakalpojumu kooperatīvo sabiedrību darbību regulējošo normatīvo aktu izpratnē, kas neatbilst Komisijas regulas Nr. 651/2014 1. pielikumā noteiktajām definīcijām."

3. Izteikt 18. punktu šādā redakcijā:

"18. Garantiju nevar saņemt garantijas ņēmējs:

18.1. kuram saskaņā ar Valsts ieņēmumu dienesta administrēto nodokļu (nodevu) parādnieku datubāzē pieejamo informāciju ir nodokļu vai nodevu parādi;

18.2. kuram ar tiesas spriedumu ir pasludināts maksātnespējas process, tiek īstenots tiesiskās aizsardzības process, ar tiesas lēmumu tiek īstenots ārpustiesas tiesiskās aizsardzības process, ir uzsākta bankrota procedūra, piemērota sanācija vai mierizlīgums, kura saimnieciskā darbība ir izbeigta vai kurš atbilst normatīvajos aktos noteiktajiem kritērijiem, lai tam pēc kreditoru pieprasījuma pieprasītu maksātnespējas procedūru;

18.3. ja tas ir kapitālsabiedrība, kurai garantijas pieteikuma iesniegšanas dienā uzkrātie zaudējumi ir vairāk nekā puse no kapitālsabiedrības parakstītā kapitāla (ja, uzkrātos zaudējumus atskaitot no rezervēm un visām pārējām pozīcijām, kuras vispārpieņemts uzskatīt par daļu no kapitālsabiedrības pašu kapitāla, rodas negatīvs rezultāts, kas pārsniedz pusi no parakstītā kapitāla);

18.4. ja garantijas pieteikuma iesniegšanas dienā vismaz kādam no garantijas ņēmēja dalībniekiem ir neierobežota atbildība par garantijas ņēmēja parādsaistībām un uz garantijas pieteikuma iesniegšanas dienu uzkrāto zaudējumu dēļ ir zaudēta vairāk nekā puse no sabiedrības grāmatvedības uzskaitē uzrādītā kapitāla;

18.5. ja saskaņā ar pēdējo divu noslēgto finanšu gadu pārskatiem parādsaistību un pašu kapitāla bilances vērtību attiecība ir pārsniegusi 7,5, un procentu seguma attiecība, kas aprēķināta pēc EBITDA (peļņa pirms procentiem, nodokļiem un amortizācijas), ir bijusi mazāka par 1,0. Minētais nosacījums ir piemērojams, ja garantijas ņēmējs ir lielais komersants vai lielā lauksaimniecības pakalpojumu kooperatīvā sabiedrība;

18.6. ja ārvalstu debitors ir garantijas ņēmēja saistītais uzņēmums;

18.7. ja ārvalstu debitors ir fiziska persona, kas nav reģistrēta attiecīgās valsts komercreģistrā."

Ministru prezidente Laimdota Straujuma

Ekonomikas ministre Dana Reizniece-Ozola